KIRJALLINEN KYSYMYS E-2365/99

esittäjä(t): Anders Wijkman (PPE-DE) komissiolle

(13. joulukuuta 1999)

Aihe: Hiilidioksidipäästöt ja ilmasto

Monien mielestä ilmastokysymys on ihmiskunnan suurin ympäristöongelma. Energiantuotantoon ja liikenteeseen kohdistuvat toimenpiteet ovat ratkaisevassa asemassa pyrittäessä päästöjen hallintaan. Kööpenhaminassa toimivan EU:n ympäristökeskuksen viimeisimmän raportin mukaan erityisesti liikenteestä peräisin olevat hiilidioksidipäästöt ovat suuri huolenaihe. Mitä toimenpiteitä komissio energia- ja liikenneasioista vastaavana tahona harkitsee hiilidioksidipäästöjen vähentämiseksi voimakkaasti EU:ssa?

Margot Wallströmin komission puolesta antama vastaus

(14. helmikuuta 2000)

Ilmastonmuutos on yksi tärkeimmistä kysymyksistä yhdennettäessä ympäristönäkökohtia kaikkiin alakohtaisiin politiikkoihin. Tämä todettiin myös komission yhdentämistä koskevassa raportissa (1) Helsingissä kokoontuneelle Eurooppa-neuvostolle sekä liikenne- ja ympäristöneuvostojen raporteissa (2) Helsingin Eurooppa-neuvostolle.

Ilmastonmuutoksen monialainen luonne edellyttää laajaa yhdennettyä lähestymistapaa. Ympäristöasioista vastaava komissaari ilmoittikin lokakuussa 1999 eurooppalaisen ilmastonmuutosohjelman aloittamisesta. Tässä parhaillaan valmisteltavana olevassa ohjelmassa energialla ja liikenteellä on keskeinen merkitys. Komissio laatii parhaillaan myös tiedonantoa, johon sisältyy ympäristöasioiden neuvoston 12. lokakuuta 1999 pyytämä luettelo ilmastonmuutosta koskevista toimenpiteistä.

Liikenteen osalta komissio on tehnyt jo aikaisemmin ehdotuksia, joilla on myönteinen vaikutus ilmastonmuutokseen, jos ne hyväksytään. Tällainen ehdotus on esimerkiksi neuvostossa parhaillaan käsiteltävänä oleva rautateiden elvyttämispaketti. Nämä toimenpiteet eivät kuitenkaan vielä riitä Kiotossa sovittujen yhteisön tavoitteiden saavuttamiseksi.

Autojen hiilidioksidipäästöjä (CO2) koskevia nykyisiä toimenpiteitä (vapaaehtoiset sopimukset autoteollisuuden kanssa sekä seurantaa ja merkitsemistä koskevat toimenpiteet) pitäisi täydentää verotustoimenpiteillä, jotta olisi mahdollista saavuttaa CO2-päästöjen osalta tavoite 120 g/km vuosiin 20052010 mennessä. Komissio harkitsee parhaillaan ympäristöominaisuuksiltaan parannettujen ajoneuvojen käsitteen laajentamista siten, että se koskisi myös CO2-päästöjä ja sisältäisi muutkin kuin raskaat ajoneuvot. Myös uusiutuvien polttoaineiden käyttöä on mietittävä yksityiskohtaisemmin, samoin kuin yhteisten standardien määrittelyä ja jakelujärjestelmiä yhteisössä sekä haitallisten vaikutusten estämistä muilla aloilla kuten ilman laadussa. Lentoliikennettä koskeviin toimenpiteisiin, jotka esitetään lentoliikennettä ja ympäristöä koskevassa tiedonannossa(3), olisi sisällyttävä ympäristömaksuja lennoista sekä mahdollisesti teollisuuden vapaaehtoisia sopimuksia. Ilma-alusten polttoaineen verotus on periaatteessa toivottavaa, mutta se voidaan käytännössä toteuttaa vasta kansainvälisen oikeudellisen tilanteen salliessa.

Kestävän energiapolitiikan kehittämisen osalta on annettu ehdotus direktiiviksi energiatuotteiden verotusta koskevan yhteisön kehyksen uudistamisest Tämän lisäksi tarvitaan kuitenkin tiiviimpää yhteistyötä energiaan ja ympäristöön liittyvien strategisten tavoitteiden saavuttamiseksi.

Aloja, joihin yhteisön strategiassa on entistä enemmän keskityttävä, ovat energian säästö ja sen tehokkaampi käyttö, uusiutuvien energialähteiden ja uuden teknologian edistäminen ja kehittäminen, energiankäytön kasvun erottaminen kansantuotteen kasvusta ja fossiilisten polttoaineiden käytön tukemisen lopulliseen poistamiseen tähtäävä vähentäminen. Tässä yhteydessä olisi tavoiteltava toimenpiteitä, joilla on merkittäviä kansallisia päämääriä ja selkeät määräajat sekä energiatehokkuudelle että uusiutuville energiamuodoille. Pääsy sähköenergian uusiutuvia lähteitä varten suunniteltuihin sähköverkkoihin ja kampanjan aloitus ovat tärkeitä tekijöitä, joiden avulla pyritään saavuttamaan tavoite uusiutuvien energialähteiden kaksinkertaistamisesta 12 prosenttiin energian kulutuksesta vuoteen 2010 mennessä. Nyt tarvitaan toimenpiteitä, joilla edistetään sähkön ja lämmön yhteistuotannon markkinaosuuden kasvua, jotta nykyiset tasot voitaisiin kaksinkertaistaa 18 prosenttiin vuoteen 2010 mennessä. Energian kysynnän puolella on aloitettava vuoden 2000 aikana intensiivinen työskentely esimerkiksi merkitsemisen, energiapalvelujen ja energiatehokkuussuunnitelmaan sisältyvien energiatehokkuuden vähimmäisstandardien osalta.

(1) Lehdistötiedote nro 13573/99.

(2) Lehdistötiedote nro 13572/99.

(3) KOM(1999) 640.